陪張丞相祠紫蓋山途經玉泉寺
作者：孟浩然
朝代：唐

paragraphs: 望秩宣王命，齋心待漏行。
青衿列胄子，從事有參卿。
五馬尋歸路，雙林指化城。
聞鐘度門近，照膽玉泉清。
皁蓋依松憩，緇徒擁錫迎。
天宮上兜率，沙界豁迷明。
欲就終焉志，恭聞智者名。
人隨逝水沒，波逐覆舟傾。
想像若在眼，周流空復情。
謝公還欲臥，誰與濟蒼生。